RETTEN FOR EU-PERSONALESAGERS DOM

(Første Afdeling)

12. december 2013

Claudia Marenco

mod

Forvaltningsorganet for Forskning (REA)

»Personalesag — midlertidigt ansat — ansættelse — indkaldelse af interessetilkendegivelser REA/2011/TA/PO/AD 5 — ikke opført på reservelisten — udvælgelsesprocedurens retmæssighed — stabilitet i udvælgelseskomitéens sammensætning«

Angående:

Søgsmål anlagt i medfør af artikel 270 TEUF, hvorunder Claudia Marenco bl.a. har nedlagt påstand om annullation af afgørelsen af 21. februar 2012, hvorved udvælgelseskomitéen for indkaldelsen af interessetilkendegivelser REA/2011/TA/PO/AD 5 (herefter »indkaldelsen af interessetilkendegivelser«) afslog at optage sagsøgerens navn på reservelisten efter udvælgelsesproceduren.

Udfald:

Afgørelsen, der blev meddelt Claudia Marenco pr. e-mail af 12. marts 2012, hvormed udvælgelseskomitéen for indkaldelsen af interessetilkendegivelser REA/2011/TA/PO/AD 5 efter fornyet prøvelse afslog at optage Claudia Marencos navn på reservelisten efter udvælgelsesproceduren, annulleres. Forvaltningsorganet for Forskning bærer sine egne omkostninger og betaler de af Claudia Marenco afholdte omkostninger.

Sammendrag

Tjenestemænd – udvælgelsesprøve – udvælgelseskomité – sammensætning – tilstrækkelig stabil til at sikre en sammenhængende bedømmelse af ansøgerne – bedømmelseskriterier

(Tjenestemandsvedtægten, bilag III, art. 3)

Henset til vigtigheden af en udvælgelseskomités rolle og opgave skal enhver tjenestemand eller anden ansat, som er medlem heraf, med den fornødne omhu udføre de opgaver, som påhviler ham i denne egenskab. Et fast medlem af en udvælgelseskomité skal i særdeleshed principielt være til stede ved en udvælgelsesprøves mundtlige prøver.

Det vide skøn, som en udvælgelseskomité har med hensyn til fastlæggelsen af de nærmere regler for og det detaljerede indhold af en udvælgelsesprøves mundtlige prøver eller en udvælgelsesprocedure skal modsvares af en omhyggelig overholdelse af de regler, der gælder for afholdelsen af disse prøver. Udvælgelseskomité skal derfor sørge for en streng overholdelse af princippet om ligebehandling af ansøgerne i forbindelse med afviklingen af de mundtlige prøver, og at valget mellem de berørte er objektivt. Med henblik herpå er den forpligtet til at sikre en sammenhængende anvendelse af bedømmelseskriterierne på alle de pågældende ansøgere, bl.a. ved at sikre, at dens sammensætning er stabil.

Imidlertid er det anerkendt, at når tilstedeværelsen af alle medlemmer af en udvælgelseskomité ved alle prøver viser sig at være umuligt eller meget vanskeligt at gennemføre, kan nødvendigheden af at sikre den offentlige tjenestes kontinuitet begrunde en lempelse af det strenge princip om udvælgelseskomitéens stabilitet, på betingelse af at udvælgelseskomitéen træffer de nødvendige koordineringsforanstaltninger med henblik på at sikre overholdelsen af bedømmelsens sammenhæng og af sammenligningen af ansøgernes præstationer.

Hvad angår de koordineringsforanstaltninger, der træffes af udvælgelseskomitéen, med henblik på, uanset ændringerne i dens sammensætning, at sikre bedømmelsens sammenhæng og sammenligningen af ansøgernes præstationer, skal der ved bedømmelsen af sådanne foranstaltningers relevans foretages en samlet undersøgelse af organiseringen af de mundlige prøver, som der er tale om, idet der tages hensyn til alle de relevante faktorer, navnlig betydningen af nævnte ændringer og af omfanget af tilstedeværelsen af udvælgelseskomitéens formand, som udgør en vigtig faktor, henset til den afgørende koordinerende rolle, som påhviler denne.

(jf. præmis 30-32 og 36)

Henvisning til:

Personaleretten: 29. september 2010, sag F-5/08, Brune mod Kommissionen, præmis 38-42 og 55 og den deri nævnte retspraksis